འོན་ཀྱང་རྒྱ་ནག་ཕྱོགས་ནས་རང་བཙན་གྱི་སྐད་ཆ་རྩ་བ་ནས་ཉན་འདོད་བྱེད་ཀྱི་མེད།ཁོང་ཚོས་ག་རེ་གཙིགས་ཆེན་པོ་བྱེད་ཀྱི་ཡོད་དམ་ཞེ་ན།ཁོང་ཚོས་བོད་ཁ་བྲལ་ཕྱིན་ན་འགྲིགས་ཐབས་མེད་པ་ཞིག་ལ་ངོས་འཛིན་བྱེད་ཀྱི་ཡོད།བོད་ཁ་བྲལ་ལ་མི་འགྲོ་བ་འདི་རྒྱ་ནག་གི་ཁེ་ཕན་ཡིན།ང་ཚོ་བོད་པའི་ངོས་ནས་ཀྱང་བོད་ཆོལ་ཁ་གསུམ་གཅིག་ཏུ་བསྒྲིལ་བའི་རང་སྐྱོང་མིང་དོན་མཚུངས་པ་ཞིག་བྱུང་ན་འདི་ང་ཚོའི་ཁེ་ཕན་ཡིན།དེར་བརྟེན་བོད་ཆོལ་ཁ་གསུམ་གཅིག་ཏུ་བསྒྲིལ་བའི་མིང་དོན་མཚུངས་པའི་རང་སྐྱོང་ཞིག་བྱུང་བ་ཡིན་ན།ང་ཚོར་རང་བཙན་གཙང་མ་མ་བྱུང་ཡང་དེའི་ཐད་བསམ་བློ་གཏོང་རྒྱུ་མེད་དམ་ཞེས་ཕྱི་ལོ་༡༩༧༣ལོར་འགོ་བཙུགས་ཏེ་སྐད་ཆ་བྱུང་བ་སྐབས་དེའི་བཀའ་བློན་ཚོ་དང༌།སྤྱི་འཐུས་ཚོགས་གཙོ་གཉིས་བཅས་ནས་ཤེས་ཀྱི་ཡོད།དེ་དུས་ཧ་ཅང་ཞིབ་ཚགས་པོའི་འཆར་གཞི་གོ་རིམ་མེད་ཀྱང༌།རྩ་དོན་འདི་འདྲ་ཞིག་བྱུང་ན་ཡག་པོ་མེད་དམ་ཞེས་བསམ་བློའི་ནང་གྲ་སྒྲིག་བྱས་ཡོད།